กิตติรัตน์แจงลดภาษีบุคคลต้องรอไปก่อน
รองนายกฯ เศรษฐกิจยืนยัน ไม่จำเป็นต้องรีบลดภาษีบุคคลธรรมดา เพราะมีบางมาตราต้องแก้ให้ชัดเจนไม่เกี่ยวถังแตก
18 ก.ย. 2555

รองนายกฯ เศรษฐกิจยืนยัน ไม่จำเป็นต้องรีบลดภาษีบุคคลธรรมดา เพราะมีบางมาตราต้องแก้ให้ชัดเจนไม่เกี่ยวถังแตก
นายกิตติรัตน์ ณ ระนอง รองนายกรัฐมนตรีและ รมว.คลัง ปฏิเสธกระแสข่าวว่าสาเหตุที่รัฐบาลจะไม่ปรับโครงสร้างภาษีเงินได้บุคคลธรรมดาที่ปัจจุบันจัดเก็บสูงสุด 37% เพราะเก็บรายได้รัฐพลาดเป้า โดยยืนยันว่า รายรับของรัฐบาลยังเป็นไปตามเป้าหมาย และรัฐบาลมีแผนปรับโครงสร้างภาษีเงินได้บุคคลธรรมดาแน่นอน แต่ว่ายังไม่ใช่เรื่องเร่งด่วนในขณะนี้
นายกิตติรัตน์ เห็นว่า การปรับโครงสร้างภาษีทั้งระบบควรจะทำทีละเรื่อง โดยขณะนี้กำลังดำเนินการปรับภาษีเงินได้นิติบุคคลให้แข่งขันได้ โดยได้ลดจาก 30% เหลือ 23% แล้ว และจะลงลงเหลือ 20% ในปีหน้า ส่วนภาษีเงินได้บุคคลธรรมดานั้นยังมีข้อจำกัดในบางมาตราที่จะต้องแก้ไขให้เรียบร้อยก่อน
ประเด็นสำคัญที่ต้องแก้ไข คือ การยื่นแบบภาษีของสามีและภรรยา ที่ศาลรัฐธรรมนูญวินิจฉัยว่า ประมวลรัษฎากร มาตรา 40,57 ที่ให้สามีและภรรยายื่นภาษีร่วมกันนั้น ขัดรัฐธรรมนูญมาตรา 30 ในหลักความเสมอภาคและเลือกปฏิบัติ กระทรวงการคลังจึงรับข้อเสนอให้กรมสรรพากรไปปรับแก้ไขกฎหมายให้แล้วเสร็จภายในปีนี้ เพื่อให้ทันต่อการยื่นภาษีบุคคลธรรมดาประจำปี 2555 ภายในต้นปีหน้า
“ผมไม่ได้บอกว่าไม่ทำนะครับ ผมบอกมาเสมอว่า เราทำแน่และยืนยันว่า โครงสร้างภาษีบุคคลธรรมดาที่จะปรับไม่มีขึ้นแน่นอน มีแต่จะลด” นายกิตติรัตน์ กล่าว